એક યુવા કાર્યકર્તા દિલીપ પાસવાન બંધના સમર્થનમાં પ્રદર્શન કરી રહ્યો હતો. તેણે એક કારને અટકાવી હતી. જ્યારે તેને પૂછવામાં આવ્યું કે, બંધ પાછળનો મકસદ શો છે? તેઓ શું ઇચ્છે છે? તો દિલીપે જવાબ આપ્યો કે, ‘મોદી સરકાર દલિતોનું બધું જ છીનવી લેવા માગે છે. અનામત નાબૂદ કરવાનો આદેશ આપી દીધો છે. તમામ સુવિધાઓ અને નોકરીઓ કેટલીક જ્ઞાતિઓને જ મળી જશે.’ દિલીપને વધુ એક સવાલ કરવામાં આવ્યો, ‘પાક્કું, આ અનામતનો મામલો છે કે સુપ્રીમ કોર્ટે એસસી-એસટી એક્ટમાં જે ફેરફાર કર્યો છે, તેના વિરોધમાં બંધ છે?’ ત્યારે દિલીપનો મિત્ર વચ્ચે કૂદી પડ્યો અને કહ્યું કે, ‘એસસી-એસટી એક્ટમાં ફેરફાર તેમની શરૂઆત છે. આ આદેશ બાદ અનામત નાબૂદ કરવામાં આવી શકે છે.’ આ દરમિયાન કેટલાક લોકો સૂત્રોચ્ચાર કરવા લાગ્યા, ‘વોટ હમારા હક તુમ્હારા, નહિ ચલેગા.’